Σωματομετρικές απεικονιστικές και βιοχημικές μεταβολές σε νοσογόνα παχύσαρκους ασθενείς πριν και μετά την απώλεια βάρους με επεμβατικές μεθόδους
Authors: Γαλανάκης Χρήστος 
Published: August 2021

Την τελευταία δεκαετία καταγράφονται στη διεθνή βιβλιογραφία σημαντικές αναφορές, μετά από βαριατρικές επεμβάσεις, που συσχετίζουν τις μεταβολές του σωματικού βάρους και του ΔΜΣ με διάφορες παραμέτρους. Αυτές οι παράμετροι, συγκρινόμενες πριν και μετά την επέμβαση, συνήθως αφορούν διατροφικές συνήθειες, σωματομετρικά στοιχεία, βιοχημικούς και ορμονικούς δείκτες αίματος, συνοσηρότητα και θνητότητα.Λιγότερο συχνά και με πιο απαιτητικές απεικονιστικές εξετάσεις γίνεται αναφορά στις μεταβολές του λιπώδους ιστού με ταυτόχρονη συσχέτιση του με τις ίδιες ή αντίστοιχες παραμέτρους.Η συγκεκριμένη μελέτη είχε ως βασικό σκοπό την ποσοτική καταγραφή (με CT τομές) του κοιλιακού λιπώδους ιστού (υποδόριου και σπλαχνικού) προεγχειρητικά και τη διερεύνηση των μεταβολών του έξι και δώδεκα μήνες μετά από τις βαριατρικές επεμβάσεις (LSG και LAGB). Παράλληλα επιδιώξαμε να αναδείξουμε σχέσεις μεταξύ των μεταβολών του λιπώδους ιστού και των ακόλουθων παραμέτρων που επίσης καταγράψαμε στα αντίστοιχα χρονικά διαστήματα:•Σωματομετρικοί δείκτες: Σωματικό Βάρος, Δείκτη Μάζας Σώματος, Περίμετρο Μέσης, λόγος της περιμέτρου μέσης προς την περίμετρο ισχίων•Επίπεδα αρτηριακής πίεσης •Βιοχημικοί δείκτες: γλυκόζη, λιπίδια, ουρικό οξύ, CRP •Κριτήρια μεταβολικού συνδρόμου Χρησιμοποιήθηκε ένα τοπικό λογισμικό για ημι-αυτόματη ποσοτικοποίηση του λιπώδους ιστού στην αξονική τομογραφία μίας τομής CT πριν την επέμβαση, 6 μήνες και 12 μήνες μετά την χειρουργική επέμβαση.Μελετήθηκαν 38 νοσογόνα παχύσαρκοι ασθενείς της καυκάσιας φυλής, 30 γυναίκες και 8 άνδρες. Η μέση ηλικία τους ήταν 35,7 ± 10,1 χρόνια (εύρος 19 - 59 έτη).Είκοσι (20) νοσογόνα παχύσαρκοι ασθενείς υποβλήθηκαν σε λαπαροσκοπική τοποθέτηση ρυθμιζόμενου γαστρικού δακτυλίου (LAGB) και δεκαοκτώ (18) υποβλήθηκαν σε λαπαροσκοπική επιμήκης γαστρεκτομή (LSG).Σωματομετρικές, μεταβολικές και φλεγμονώδεις παράμετροι μελετήθηκαν σε κάθε ασθενή.Σημαντικά μειωμένα επίπεδα συνολικού κοιλιακού λιπώδους ιστού (TAbAT), κοιλιακού υποδορίου λιπώδους ιστού (AbSAT) και σπλαχνικού λιπώδους ιστού (VAT) στους 6 και στους 12 μήνες παρατηρήθηκαν σε σύγκριση με τις προεγχειρητική μετρήσεις. Η συνολική ποσοστιαία μείωση του VAT ήταν σημαντικά υψηλότερη σε σύγκριση με τη συνολική ποσοστιαία μείωση του AbSAT στους 12 μήνες μετά τη χειρουργική επέμβαση (p <0,01) με τη μέση αναλογία AbSAT / VAT να αυξηθεί από 4.1 ± 1.7 προεγχειρητικά σε 6.2 ± 3.1 σε 12 μήνες μετεγχειρητικά (p <0,001). Λίγες μόνο μελέτες έχουν εξετάσει τις αλλαγές της κοιλιακής εναπόθεσης λιπιδίων, μέσω αξονικής τομογραφίας, μετά από LAGB και καμία μετά LSG.Η μελέτη αυτή σε έναν μικτό πληθυσμό, έδειξε ότι προέκυψαν σημαντικές αλλαγές στην κοιλιακή εναπόθεση λίπους, παχύσαρκων ασθενών έξι και δώδεκα μήνες μετά τη λαπαροσκοπική χειρουργική της παχυσαρκίας και ότι η απώλεια ήταν μεγαλύτερη στον σπλαχνικό λιπώδη ιστό από τον υποδόριο.Η μεταξύ των επεμβάσεων σύγκριση δεν έδειξε διαφορά στις μεταβολές που επέφεραν στα διαφορετικά διαμερίσματα λιπώδους ιστού.Οι ασθενείς παρουσίασαν σημαντικές βελτιώσεις στην πλειοψηφία των μεταβολικών και σωματομετρικών παραμέτρων έξι και δώδεκα μήνες μετεγχειρητικά.Οι μεταβολές του ΔΜΣ, η αλλαγή των σχέσεων στην κατανομή στο υποδόριο και σπλαχνικό λίπος και η μείωση της hsCRP, τόσο ως μεμονωμένοι δείκτες όσο και με τους ισχυρούς μεταξύ τους συσχετισμούς που αποδείχτηκαν, επιβεβαίωσαν ότι το όφελος των βαριατρικών επεμβάσεων δεν περιορίζεται μόνο στην απώλεια βάρους, αλλά επίσης δρουν ευεργετικά επί των μεταβολικών διαταραχών της παχυσαρκίας.